REGOLAMENT TAL-KUMMISSJONI (KE) Nru 506/2008
tas-6 ta’ Ġunju 2008
li jemenda l-Anness IV tar-Regolament tal-Kunsill (KE) Nru 708/2007 dwar l-użu ta' speċi[jiet] aljeni u li ma jinstabux lokalment fl-akkwakultura
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 708/2007 tal-11 ta' Ġunju 2007 dwar l-użu ta' speċijiet aljeni u li ma jinstabux lokalment fl-akkwakultura (1), u b’mod partikolari t-tielet paragrafu ta’ l-Artikolu 24(1), (5) u (6) tiegħu,
Billi:
(1)
Ir-Regolament (KE) Nru 708/2007 jistabbilixxi qafas li jirregola l-prassi fl-akkwakultura fir-rigward ta' speċijiet aljeni u li ma jinstabux lokalment sabiex jiġi evalwat u mnaqqas kemm jista' jkun l-impatt possibbli tagħhom u kwalunkwe speċi assoċjata mhux fil-mira fuq il-ħabitats akkwatiċi.
(2)
L-Anness IV tar-Regolament (KE) Nru 708/2007 jistabbilixxi lista ta’ speċijiet li għalihom ma japplikawx ċerti dispożizzjonijiet ta’ dak ir-Regolament. L-Istati Membri jistgħu jitolbu lill-Kummissjoni biex iżżid speċijiet f’dak l-Anness.
(3)
Qabel id-dħul fis-seħħ ta’ dak ir-Regolament, ċerti Stati Membri talbu ż-żieda ta’ ċerti speċijiet fl-Anness IV. Franza pproponiet, fir-rigward ta’ l-ibgħad reġjuni tagħha, iż-żieda ta' ċerti speċijiet f'parti separata ta' dak l-Anness.
(4)
Il-Kummissjoni laqqgħet grupp ta’ esperti fis-7 ta’ Novembru 2007 u fit-30-31 ta' Jannar 2008, sabiex tivvaluta l-eliġibbiltà ta' dawk l-ispeċijiet li għandhom jiġu inklużi fl-Anness IV ta' dak ir-Regolament. Għal dak l-għan ġiet stabbilita lista ġdida ta’ speċijiet.
(5)
L-Anness IV tar-Regolament (KE) Nru 708/2007 għandu għalhekk jiġi emendat kif jixraq.
(6)
Il-miżuri pprovduti f'dan ir-Regolament huma konformi ma' l-opinjoni tal-Kumitat għas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness IV tar-Regolament (KE) Nru 708/2007 huwa mibdul bit-test fl-Anness ta’ dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Ġunju 2008.